               25.8.2016

               BG

               Официален вестник на Европейския съюз

               C 310/42

         P8_TA(2015)0039
   Създаване на Специална комисия относно данъчните постановления и другите мерки, сходни по естество или въздействие
   Решение на Европейския парламент от 12 февруари 2015 г. относно създаването на Специална комисия относно данъчните постановления и другите мерки, сходни по естество или въздействие, нейните правомощия и нейния числен състав и срок на действие (2015/2566(RSO))
   (2016/C 310/10)

      Европейският парламент,

               —

               като взе предвид предложението на Председателския съвет,

               —

               като взе предвид решението на Комисията да разследва практиката на данъчните постановления съгласно правилата на ЕС за държавна помощ във всички държави членки;

               —

               като взе предвид задължението на всички държави членки съгласно правилата на ЕС за данъчно облагане да съобщават на други държави членки, чрез спонтанен обмен, информация относно данъчните постановления, и по-специално в случаите на възможна загуба на данъчни приходи в друга държава членка, или когато намаляването на данъчното задължение може да е следствие от изкуствени прехвърляния на печалби в рамките на групи предприятия;

               —

               като взе предвид член 197 от своя правилник,

               1.

               Решава да създаде Специална комисия относно данъчните постановления и други мерки, сходни по естество или въздействие, с цел проверка на практиката, свързана с прилагането на правото на ЕС относно държавната помощ и данъчното облагане, във връзка с данъчните постановления и другите мерки, сходни по естество или въздействие, издадени от държавите членки, в случай че подобна практика изглежда да е акт на дадена държава членка или на Комисията;

               2.

               Решава, че Специалната комисия ще разполага със следните правомощия:

                           а)

                           да анализира и да провери практиката във връзка с прилагането на член 107, параграф 1 от Договора за функционирането на Европейския съюз (ДФЕС) по отношение на данъчните постановления и другите мерки, сходни по естество или въздействие, издадени от държавите членки от 1 януари 1991 г. насам;

                           б)

                           да анализира и да извърши оценка на практиката на Комисията да държи под постоянно наблюдение съгласно член 108 от ДФЕС всички системи за предоставяне на помощ, съществуващи в държавите членки, да предлага на държавите членки подходящи мерки, които са необходими за последователно развитие или за функционирането на вътрешния пазар, да проверява дали помощта, предоставена от дадена държава или чрез ресурси на държавата, е съвместима с вътрешния пазар и дали е била използвана по предназначение, да вземе решение, че съответната държава е задължена да отмени или измени тази помощ в определен срок, и да отнесе въпроса до Съда на Европейския съюз в случай на неспазване на решението от съответната държава, което предполагаемо е довело до голям брой данъчни постановления, несъвместими с правилата на ЕС за държавна помощ;

                           в)

                           да анализира и да провери спазването от страна на държавите членки от 1 януари 1991 г. насам на задълженията, посочени в Регламент (ЕО) № 659/1999 на Съвета от 22 март 1999 г. за установяване на подробни правила за прилагането на член 108 от Договора за функционирането на Европейския съюз (1), във връзка със задължението да сътрудничат и предоставят всички необходими документи;

                           г)

                           да анализира и да провери спазването на задълженията, посочени в Директива 77/799/ЕИО на Съвета от 19 декември 1977 г. относно взаимопомощта между компетентните органи на държавите членки в областта на прякото данъчно облагане и облагане на застрахователните премии (2) и Директива 2011/16/ЕС на Съвета от 15 февруари 2011 г. относно административното сътрудничество в областта на данъчното облагане и за отмяна на Директива 77/799/ЕИО (3), що се отнася до съобщаването от страна на държавите членки на други държави членки, считано от 1 януари 1991 г. насам, чрез спонтанен обмен на информация, свързана с данъчните постановления;

                           д)

                           да анализира и да направи оценка на практиката на Комисията във връзка с правилното прилагане на директиви 77/799/EИО и 2011/16/ЕС по отношение на съобщаването от страна на държавите членки на други държави членки чрез спонтанен обмен на информация, свързана с данъчните постановления;

                           е)

                           да анализира и да направи оценка на спазването от страна на държавите членки на принципа за лоялно сътрудничество, залегнал в член 4, параграф 3 от Договора за Европейския съюз, като изпълнението на задълженията за съдействие при изпълнението на задачите на Съюза и за въздържане от всякакви мерки, които биха могли да застрашат постигането на целите на Съюза, като се има предвид предполагаемият голям размер на агресивно данъчно планиране, улеснено от държави членки, и вероятните значителни последици, които това е породило за публичните финанси на ЕС и в рамките на Съюза;

                           ж)

                           да анализира и да направи оценка на измерението, свързано с трети държави, на агресивното данъчно планиране, извършено от дружества, установени или регистрирани в държавите членки, както и обмена на информация с трети държави в това отношение;

                           з)

                           да внесе всякакви препоръки, които счита за необходими във връзка с този въпрос;

               3.

               Решава, че Специалната комисия ще се състои от 45 членове;

               4.

               Решава, че срокът на действие на Специалната комисия ще бъде 6 месеца, считано от датата на приемане на настоящото решение.

               5.

               Счита, че е целесъобразно Специалната комисия да представи доклад, изготвен от двама съдокладчици.

      (1)  ОВ L 83, 27.3.1999 г., стр. 1.

      (2)  ОВ L 336, 27.12.1977 г., стр. 15.

      (3)  ОВ L 64, 11.3.2011 г., стр. 1.


title: Решение на Европейския парламент от 23 април 2009 година относно освобождаването от отговорност във връзка с изпълнението на общия бюджет на Европейския съюз за финансовата 2007 година, раздел VII - Комитет на регионите

text:
               26.9.2009

               BG

               Официален вестник на Европейския съюз

               L 255/85

         РЕШЕНИЕ НА ЕВРОПЕЙСКИЯ ПАРЛАМЕНТ
   от 23 април 2009 година
   относно освобождаването от отговорност във връзка с изпълнението на общия бюджет на Европейския съюз за финансовата 2007 година, раздел VII — Комитет на регионите
   (2009/638/ЕО)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2007 година (1),

               —

               като взе предвид окончателните годишни отчети на Европейските общности за финансовата 2007 година — том I (C6-0421/2008) (2),

               —

               като взе предвид годишния доклад на Комитета на регионите пред органа по освобождаването от отговорност относно вътрешните одити, осъществени през 2007 г.,

               —

               като взе предвид годишния доклад на Сметната палата за изпълнението на бюджета за финансовата 2007 година, придружен от отговорите на проверените институции (3),

               —

               като взе предвид декларацията за достоверност относно надеждността и точността на отчетите, както и законосъобразността и редовността на извършените операции, предоставена от Сметната палата съгласно член 248 от Договора за ЕО (4),

               —

               като взе предвид член 272, параграф 10 и членове 274, 275 и 276 от Договора за ЕО,

               —

               като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

               —

               като взе предвид член 71 и приложение V към своя правилник,

               —

               като взе предвид доклада на Комисията по бюджетен контрол (A6-0153/2009),

               1.

               Освобождава от отговорност генералния секретар на Комитета на регионите във връзка с изпълнението на бюджета на Комитета на регионите за финансовата 2007 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейските общности, Сметната палата, Европейския омбудсман и на Европейския надзорен орган по защита на данните и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Klaus WELLE

      (1)  ОВ L 77, 16.3.2007 г.

      (2)  ОВ C 287, 10.11.2008 г., стр. 1.

      (3)  ОВ C 286, 10.11.2008 г., стр. 1.

      (4)  ОВ C 287, 10.11.2008 г., стр. 111.

      (5)  ОВ L 248, 16.9.2002 г., стр. 1.
   РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 23 април 2009 година
   съдържаща забележките, които са неразделна част от решението относно освобождаването от отговорност във връзка с изпълнението на общия бюджет на Европейския съюз за финансовата 2007 година, раздел VII — Комитет на регионите
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2007 година (1),

               —

               като взе предвид окончателните годишни отчети на Европейските общности за финансовата 2007 година — том I (C6-0421/2008) (2),

               —

               като взе предвид годишния доклад на Комитета на регионите пред органа по освобождаването от отговорност относно вътрешните одити, осъществени през 2007 г.,

               —

               като взе предвид годишния доклад на Сметната палата за изпълнението на бюджета за финансовата 2007 година, придружен от отговорите на проверените институции (3),

               —

               като взе предвид декларацията за достоверност относно надеждността и точността на отчетите, както и законосъобразността и редовността на извършените операции, предоставена от Сметната палата съгласно член 248 от Договора за ЕО (4),

               —

               като взе предвид член 272, параграф 10 и членове 274, 275 и 276 от Договора за ЕО,

               —

               като взе предвид Регламент (ЕО, Eвратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

               —

               като взе предвид член 71 и приложение V към своя правилник,

               —

               като взе предвид доклада на Комисията по бюджетен контрол (A6-0153/2009),

               1.

               Отбелязва, че през 2007 г. Комитетът на регионите (КР) е разполагал с бюджетни кредити за поети задължения общо в размер на 68,6 милиона евро (2006 г.: 74,4 милиона евро), с процент на усвояване 96,22 %.

               2.

               Отбелязва, че Сметната палата е посочила в годишния си доклад, че проверката не е довела до никакви значителни забележки по отношение на Комитета на регионите.

               3.

               Приветства подписването през декември 2007 г. на ново споразумение за административно сътрудничество между Европейския икономически и социален комитет и КР за периода 2008—2014 г.; изразява своето убеждение, че сътрудничеството между двете институции ще бъде изгодно от финансова гледна точка за европейските данъкоплатци; също така приветства факта, че КР е въвел свое сертифициране по EMAS (Схема за управление и одит на околната среда).

               4.

               Отбелязва със задоволство ясния ангажимент на двата комитета към целта за хармонизиране на собствената им среда и стандарти за вътрешен контрол въз основа на най-добрите практики, както и всички други съответни финансови процедури, свързани със съвместните служби.

               5.

               Отбелязва, че съгласно новото споразумение най-важните области (инфраструктура, ИТ и телекомуникации, както и превод, включително съставянето на документи) остават отговорност на съвместните служби, докато ограничен брой услуги, като вътрешните услуги, социалната и медицинската служба, библиотеката и предпечатната подготовка, са разделени.

               6.

               Настоява обаче, че това разделение следва да няма отражение върху бюджета и поради това призовава двата комитета да направят съвместен анализ в рамките на средносрочния преглед, за да преценят дали промяната в ресурсите е довела до ползи и за двете страни; призовава двата комитета да информират Парламента в началото на 2009 г. за оценката на миниспоразуменията за сътрудничество в областите, засегнати от разделението.

               7.

               Приветства споразумението за нивото на обслужване, сключено между КР и ГД „Бюджет“ на Комисията относно прилагането на системата ABAC (ново финансово и счетоводно приложение), внедрена през януари 2007 г.

               8.

               Приветства в тази връзка създаването в рамките на съвместните служби на отдел „Договори“, който подпомага всички оперативни отдели в съвместните служби в областта на обществените поръчки; отбелязва, че съгласно новото споразумение службата за проверки на съвместните служби се прехвърля към съответните собствени служби на всеки един от комитетите.

               9.

               Счита за изключително важно проверките, извършвани например от разпоредителите с бюджетни кредити, проверителите или одиторите, да бъдат достатъчно строги; в тази връзка подчертава важността от извършването на достатъчен брой произволни проверки във всички сектори, в допълнение към няколкото по-високорискови стратегически сектора.

               10.

               Отбелязва със задоволство разработването от бюджетната служба на КР на нов инструмент за анализ и наблюдение на бюджета („BudgetWatch“), който предоставя подробна информация за всички бюджетни редове и подредове, включително наличните бюджетни кредити, месечните разбивки за поетите задължения и реалните плащания, извършени през годината.

               11.

               Приветства изготвянето от КР на списък с „чувствителни постове“, както и намерението на КР да създаде в рамките на персонала специално звено за мобилност, което да подпомага разработването на перспективен подход към планирането на човешките ресурси.

               12.

               Отбелязва, че Службата за вътрешен одит извърши три одита през 2007 г. (за изпълнението на разходите за командировки, за извършването на външни проучвания и за целесъобразността на финансовите вериги), както и два последващи одита (за преводите на възнаграждения с коефициент на корекция и за стандартите за вътрешен контрол).

               13.

               Припомня, че вътрешният одит на преводите на възнаграждения, който приключи през 2006 г. и който включваше задълбочен преглед на всички извършени преводи, показа, че „съществуват слабости по отношение на принципа за разделяне на функциите в тази област (функции за иницииране и вътрешна проверка) и контролната среда е трябвало да се ползва с по-голямо предимство предвид съществуващите рискове“; отбелязва също така, че през февруари 2007 г. са били предприети последващи действия по отношение на препоръките на вътрешния одитор, а през 2008 г. отново беше извършена проверка и беше констатирано, че 16 от 20-те препоръки са напълно изпълнени; настоятелно призовава администрацията на КР да гарантира пълното изпълнение на всички препоръки от одита.

               14.

               Припомня, че след разследване Службата за борба с измамите (ОЛАФ) установи, че осем от извършените преводи не отговарят на законовите изисквания и препоръча надплатените суми да бъдат възстановени от съответните длъжностни лица; отбелязва със задоволство, че всички суми са възстановени до началото на 2007 г.; припомня още, че ОЛАФ препоръча откриването на дисциплинарно производство срещу шестима служители, като за петима от тях е предал досиетата на белгийските органи.

               15.

               Отбелязва, че по искане от белгийските органи назначаващият орган на КР отне имунитета на засегнатите длъжностни лица на 6 юли 2007 г. и впоследствие те бяха разпитани от съответните органи; освен това отбелязва, че на 17 ноември 2008 г. по искане на прокурора назначаващият орган на КР отне имунитета на още едно длъжностно лице.

               16.

               Отбелязва със задоволство, че генералният секретар на КР започна административно разследване, което беше проведено от бивш заместник генерален директор на Комисията; посочва, че в два от петте случая, при които досиетата са предадени на компетентните органи, назначаващият орган на КР реши да открие дисциплинарно производство пред Дисциплинарния съвет на 17 януари 2008 г.; осъзнава, че съгласно Правилника за длъжностните лица в тези случаи окончателно решение може да се вземе само след произнасянето на окончателно решение от белгийски съд.

               17.

               Отбелязва, че в останалите три случая назначаващият орган ще вземе решение за откриването на дисциплинарно производство, веднага щом получи необходимата информация относно последващите действия, които белгийските органи възнамеряват да предприемат по тези досиета; отбелязва още, че в друг случай, в който ОЛАФ не е предоставил досието на белгийските органи, назначаващият орган реши, в съответствие с препоръките от административното разследване, да отправи предупреждение към съответното длъжностно лице; повтаря искането си за строго преследване на нарушенията във всички случаи, в които може да се докаже поведение с цел измама.

               18.

               Призовава КР да обмисли възможността за съразмерни дисциплинарни мерки, ако резултатът от висящите дела го изисква.

               19.

               Отбелязва, че членовете на КР заемат изборна длъжност в рамките на даден регионален или местен орган или носят политическа отговорност пред изборен орган; отбелязва също така, че в това си качество членовете на Комитета на регионите декларират финансовите си интереси, като разкриват съответна информация по въпроси, като упражняване на професионални дейности, подлежащи на деклариране, заемане на платени длъжности или извършване на дейности срещу възнаграждение, в съответствие с установените разпоредби в техните регионални или местни органи на управление; предлага КР да въведе това задължение за всички свои членове; освен това предлага назначаването на независим служител по надзора, чиято задача би се състояла в представянето на годишни публични доклади за получените декларации, за да се гарантират надеждно наблюдение и контрол.

               20.

               Отправя искане към КР в следващия си доклад за дейността (за финансовата 2008 година) да включи глава, в която се дава подробен отчет за последващите действия, предприети през годината в резултат на предходни решения за освобождаване от отговорност на Парламента, в това число евентуални обяснения на причините за неизпълнение на препоръките, а не просто упоменаване на решенията за освобождаване от отговорност.

               21.

               Отбелязва, че въпреки измененията към Финансовия регламент, неговите разпоредби за обществените поръчки все още са прекомерно тежки за по-малките институции, като КР, особено във връзка с тръжните процедури за договори за относително малки суми; приканва Комисията, в хода на предварителната си работа по изготвянето на евентуални бъдещи предложения за изменение на Финансовия регламент, да проведе обширни консултации с генералния секретар на КР и неговата администрация с цел да се гарантира, че техните проблеми се отчитат напълно в окончателния проект.

      (1)  ОВ L 77, 16.3.2007 г.

      (2)  ОВ C 287, 10.11.2008 г., стр. 1.

      (3)  ОВ C 286, 10.11.2008 г., стр. 1.

      (4)  ОВ C 287, 10.11.2008 г., стр. 111.

      (5)  ОВ L 248, 16.9.2002 г., стр. 1.


title: Решение на Европейския парламент от 23 април 2009 година относно освобождаването от отговорност във връзка с изпълнението на бюджета на Европейската агенция за морска безопасност за финансовата 2007 година

text:
               26.9.2009

               BG

               Официален вестник на Европейския съюз

               L 255/172

         РЕШЕНИЕ НА ЕВРОПЕЙСКИЯ ПАРЛАМЕНТ
   от 23 април 2009 година
   относно освобождаването от отговорност във връзка с изпълнението на бюджета на Европейската агенция за морска безопасност за финансовата 2007 година
   (2009/669/ЕО)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за морска безопасност за финансовата 2007 година (1),

               —

               като взе предвид доклада на Сметната палата относно окончателните годишни отчети на Европейската агенция за морска безопасност за финансовата 2007 година, придружен от отговорите на Агенцията (2),

               —

               като взе предвид препоръката на Съвета от 10 февруари 2009 г. (5588/2009 — C6-0060/2009),

               —

               като взе предвид Договора за ЕО, и по-специално член 276 от него,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕО) № 1406/2002 на Европейския парламент и на Съвета от 27 юни 2002 г. за създаване на Европейска агенция за морска безопасност (4), и по-специално член 19 от него,

               —

               като взе предвид Регламент (ЕО, Евратом) № 2343/2002 на Комисията от 23 декември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (5), и по-специално член 94 от него,

               —

               като взе предвид член 71 и приложение V към своя правилник,

               —

               като взе предвид доклада на Комисията по бюджетен контрол и становището на Комисията по транспорт и туризъм (A6-0167/2009),

               1.

               Освобождава от отговорност изпълнителния директор на Европейската агенция за морска безопасност във връзка с изпълнението на бюджета на Агенцията за финансовата 2007 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за морска безопасност, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Klaus WELLE

      (1)  ОВ C 278, 31.10.2008 г., стр. 20.

      (2)  ОВ C 311, 5.12.2008 г., стр. 57.

      (3)  ОВ L 248, 16.9.2002 г., стр. 1.

      (4)  ОВ L 208, 5.8.2002 г., стр. 1.

      (5)  ОВ L 357, 31.12.2002 г., стр. 72.
   РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 23 април 2009 година
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за морска безопасност за финансовата 2007 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за морска безопасност за финансовата 2007 година (1),

               —

               като взе предвид доклада на Сметната палата относно окончателните годишни отчети на Европейската агенция за морска безопасност за финансовата 2007 година, придружен от отговорите на Агенцията (2),

               —

               като взе предвид препоръката на Съвета от 10 февруари 2009 г. (5588/2009 — C6-0060/2009),

               —

               като взе предвид Договора за ЕО, и по-специално член 276 от него,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕО) № 1406/2002 на Европейския парламент и на Съвета от 27 юни 2002 г. за създаване на Европейска агенция за морска безопасност (4), и по-специално член 19 от него,

               —

               като взе предвид Регламент (ЕО, Евратом) № 2343/2002 на Комисията от 23 декември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (5), и по-специално член 94 от него,

               —

               като взе предвид член 71 и приложение V към своя правилник,

               —

               като взе предвид доклада на Комисията по бюджетен контрол и становището на Комисията по транспорт и туризъм (A6-0167/2009),

               A.

               като има предвид декларацията на Сметната палата, че е получила достатъчна увереност, че годишните отчети за финансовата 2007 година са надеждни и точни и че свързаните с тях операции са законосъобразни и редовни;

               Б.

               като има предвид, че на 22 април 2008 г. Парламентът освободи от отговорност изпълнителния директор на Европейската агенция за морска безопасност във връзка с изпълнението на бюджета на Агенцията за финансовата 2006 година (6) и в резолюцията, придружаваща решението за освобождаване от отговорност, Парламентът, наред с другото,

                           —

                           отбелязва заключението на Сметната палата, че процедурите за съставяне на бюджета и на щатното разписание не са били достатъчно строги, което е довело до голям обем прехвърлени бюджетни кредити, трудности при планирането на наемането на служители и неправилно представяне на бюджета,

                           —

                           отбелязва със загриженост забележките на Сметната палата, че някои правни задължения са били поети преди съответните бюджетни задължения.

               1.

               Отбелязва, че Агенцията е имала 48 249 000 EUR бюджетни кредити за поети задължения и кредити за плащания от общия бюджет за финансовата 2007 година.

               2.

               Изразява съжаление за това, че Сметната палата е констатирала, че процедурите на Агенцията за съставяне на бюджета не са достатъчно строги.

               3.

               Отбелязва забележката на Сметната палата, че през 2007 г. са извършени 32 трансфера на бюджетни кредити; отбелязва критиката на Сметната палата относно големия брой трансфери на бюджетни кредити.

               4.

               Отбелязва отговора на Агенцията, че трансферите на бюджетни кредити са под 10-процентния праг, разрешен съгласно Финансовия регламент.

               5.

               Отбелязва също така критиката на Сметната палата, че от средата на юни до декември 2007 г. 25 000 000 EUR за мерки срещу замърсяването на околната среда, одобрени от бюджетния орган като обикновени бюджетни кредити, са прехвърлени неправомерно в целевите приходи.

               6.

               Отбелязва отговора на Агенцията, че на 20 март 2007 г. е решила да третира средствата за борба със замърсяването на околната среда като целеви приходи по предложение на Комисията и че на 21 ноември 2007 г. е решила повече да не третира тези средства като такива.

               7.

               Изразява разочарование от това, че през 2006 г. Сметната палата отново е констатирала, че са били поети правни задължения в отсъствието на предхождащи бюджетни задължения; призовава Агенцията да засили усилията си по отношение на обучението и комуникацията, за да се избегнат подобни ситуации в бъдеще; изисква в годишния доклад за дейността на Агенцията за 2008 г. да се докладва за предприетите в тази връзка мерки.

               8.

               Отбелязва заключенията на Сметната палата относно слабости във връзка с процедурите за набиране на персонал, както следва:

                           —

                           не са били определени критерии за подбор и необходимият минимален брой точки за допускане до следващия кръг на конкурса, преди началото на процеса по оценяването,

                           —

                           Комитетът по персонала не е бил поканен да участва в процедурите за набиране на персонал.

               9.

               Отбелязва отговора на Агенцията, че са предприети мерки за определяне на по-ранен етап от процедурата на критерии за подбор и необходимия минимален брой точки за допускане до следващия кръг на конкурса.

               10.

               Призовава Агенцията да гарантира използването на прозрачни и недискриминационни процедури за набиране на персонал, по-специално чрез осигуряване участието на Комитета по персонала.

               11.

               Приветства тясното сътрудничество на Агенцията с Европейския център за мониторинг на наркотици и наркомании, чието седалище също е в Лисабон, с оглед споделяне на сгради и съвместно използване на инфраструктури и услуги.

               12.

               Настоятелно призовава Комисията да гарантира, че Агенцията в бъдеще ще поддържа стриктна финансова дисциплина и ще работи също така в рамките на отпуснатия бюджет.

               13.

               По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 23 април 2009 г. относно финансовото управление и контрол на агенциите на ЕС (7).

      (1)  ОВ C 278, 31.10.2008 г., стр. 20.

      (2)  ОВ C 311, 5.12.2008 г., стр. 57.

      (3)  ОВ L 248, 16.9.2002 г., стр. 1.

      (4)  ОВ L 208, 5.8.2002 г., стр. 1

      (5)  ОВ L 357, 31.12.2002 г., стр. 72.

      (6)  ОВ L 88, 31.3.2009 г., стр. 192.

      (7)  Вж. страница 206 от настоящия брой на Официален вестник.


title: Решение (ОВППС) 2015/778 на Съвета от 18 май 2015 година за военна операция на Европейския съюз в южната част на Централното Средиземноморие (EUNAVFOR MED)

text:
               19.5.2015

               BG

               Официален вестник на Европейския съюз

               L 122/31

         РЕШЕНИЕ (ОВППС) 2015/778 НА СЪВЕТА
   от 18 май 2015 година
   за военна операция на Европейския съюз в южната част на Централното Средиземноморие (EUNAVFOR MED)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 20 април 2015 г. Съветът потвърди категоричния си ангажимент да предприеме действия с цел да се предотвратят човешки трагедии, произтичащи от незаконното превеждане на хора през Средиземно море.

               (2)

               На 23 април 2015 г. Европейският съвет изрази възмущението си относно положението в Средиземноморието и подчерта, че Съюзът, в сътрудничество с държавите на произход и транзитните държави, ще мобилизира всички налични усилия, за да предотврати други човешки жертви в морето и да отстрани първопричините за тази извънредна ситуация, засягаща човешки живот, както и че непосредственият приоритет е да се предотвратят нови смъртни случаи в морето. Европейският съвет пое ангажимент за засилване на присъствието на Съюза в морето, предотвратяване на незаконните миграционни потоци и укрепване на вътрешната солидарност и отговорност.

               (3)

               Европейският съвет от 23 април 2015 г. също пое ангажимент за борба с трафикантите в съответствие с международното право чрез полагане на систематични усилия за идентифициране, залавяне и унищожаване на плавателни съдове, преди те да бъдат използвани от трафикантите, и прикани върховния представител на Съюза по въпросите на външните работи и политиката на сигурност (ВП) да започне подготовка за евентуална операция по линия на общата политика за сигурност и отбрана (ОПСО) за тази цел.

               (4)

               На 11 май 2015 г. ВП информира Съвета за сигурност на ООН за кризата с мигрантите в Средиземно море и текущата подготовка за евентуална военноморска операция на Съюза в рамките на общата политика за сигурност и отбрана на Съюза. Във връзка с това тя изрази необходимостта Съюзът да работи с подкрепата на Съвета за сигурност на ООН.

               (5)

               На 18 май 2015 г. Съветът одобри концепцията за управление на кризи за операция по линия на ОПСО за прекъсване на бизнес модела на трафикантите в южната част на Централното Средиземноморие.

               (6)

               Операцията на Съюза по линия на ОПСО ще се осъществява в съответствие с международното право, и по-специално със съответните разпоредби на Конвенцията на ООН от 1982 г. по морско право (UNCLOS), Протоколите от 2000 г. срещу незаконния трафик на мигранти по суша, море и въздух (Протокола срещу незаконния трафик на мигранти) и за предотвратяване, противодействие и наказване на трафика с хора, особено жени и деца, допълващи Конвенцията на ООН срещу транснационалната организирана престъпност, Международната конвенция от 1974 г. за безопасност на човешкия живот в морето (SOLAS), Международната конвенция от 1979 г. за търсене и спасяване по море (SAR), Конвенцията от 1976 г. за защита на морската среда и на крайбрежието на Средиземно море (Барселонска конвенция), Женевската конвенцията от 1951 г. относно статута на бежанците и принципа на неотблъскване и международното право в областта на правата на човека.
               Конвенцията на ООН по морско право, Международната конвенция за безопасност на човешкия живот в морето и Международната конвенция за търсене и спасяване по море включват задължението за подпомагане на лица, изпаднали в беда в морето, и оставяне на оцелелите на безопасно място, като за тази цел плавателните съдове, определени за EUNAVFOR MED, ще бъдат готови и оборудвани за изпълнение на съответните задължения под координацията на компетентния център за координация на спасителните дейности.

               (7)

               В съответствие с приложимото национално и международно право в открито море държавите могат да налагат забрана на плавателни съдове, за които се подозира, че превеждат незаконно мигранти, когато има разрешение на държавата на знамето за качване на борда и претърсване на плавателния съд или когато плавателният съд е без националност, и могат да взимат подходящите мерки срещу плавателни съдове, хора и товари.

               (8)

               Мерки срещу плавателни съдове, за които се подозира, че участват в незаконно превеждане или трафик на хора, могат да бъдат взети и в териториалните или вътрешните води, територията или въздушното пространство на дадена държава, със съгласието на тази държава или по силата на резолюция на Съвета за сигурност на ООН, или и двете.

               (9)

               Дадена държава може да вземе подходящи мерки срещу лица, които са на нейна територия и за които тя подозира, че участват в незаконно превеждане или трафик на хора, с оглед на евентуалното им задържане и съдебно преследване в съответствие с международното право и своето национално право.

               (10)

               Комитетът за политика и сигурност (КПС) следва да упражнява, под ръководството на Съвета и на ВП, политическия контрол върху операцията на Съюза за управление на кризи, да ѝ осигурява стратегическо ръководство и да взема необходимите решения в съответствие с член 38, трета алинея от Договора за Европейския съюз (ДЕС).

               (11)

               В съответствие с член 41, параграф 2 от ДЕС и Решение (ОВППС) 2015/528 на Съвета (1) оперативните разходи, произтичащи от настоящото решение, което има военни последици или последици в областта на отбраната, следва да се поемат от държавите членки.

               (12)

               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и осъществяването на решения и действия на Съюза, свързани с въпросите на отбраната. Следователно Дания не участва в приемането на настоящото решение и не е обвързана от него, нито от неговото прилагане, и не участва във финансирането на операцията,

         ПРИЕ НАСТОЯЩОТО РЕШЕНИЕ:
   Член 1
   Мисия
   1.   Съюзът провежда военна операция за управление на кризи с цел прекъсване на бизнес модела на мрежите за незаконно превеждане и трафик на хора в южната част на Централното Средиземноморие (EUNAVFOR MED), която се осъществява чрез полагане на систематични усилия за идентифициране, залавяне и отстраняване на плавателни съдове и активи, които се използват или за които се подозира, че се използват от контрабандисти или трафиканти, в съответствие с приложимото международно право, включително Конвенцията на ООН по морско право и всички резолюции на Съвета за сигурност на ООН.
   2.   Зоната на операцията се определя преди началото на EUNAVFOR MED в съответните документи за планиране, които подлежат на одобрение от Съвета.
   Член 2
   Мандат
   1.   EUNAVFOR MED действа в съответствие с политическите, стратегическите и политико-военните цели, определени в концепцията за управление на кризи, която Съветът одобри на 18 май 2015 г.
   2.   EUNAVFOR MED се осъществява в последователни фази и в съответствие с изискванията на международното право. EUNAVFOR MED:

               а)

               по време на първата фаза подпомага разкриването и наблюдението на миграционни мрежи чрез събиране на информация и патрулиране в открито море в съответствие с международното право;

               б)

               по време на втората фаза:

                           i)

                           извършва качване на борда, претърсване, конфискуване и отклоняване в открито море на плавателни съдове, за които се подозира, че се използват за незаконно превеждане или трафик на хора, в съответствие с условията, предвидени от приложимото международно право, включително Конвенцията на ООН по морско право и Протокола срещу незаконния трафик на мигранти;

                           ii)

                           в съответствие с приложимата резолюция на Съвета за сигурност на ООН или със съгласието на съответната крайбрежна държава извършва качване на борда, претърсване, конфискуване и отклоняване — в открито море или в териториалните или вътрешните води на тази държава — плавателни съдове, за които се подозира, че се използват за незаконно превеждане или трафик на хора, съгласно условията, предвидени в същата резолюция или съгласие;

               в)

               по време на третата фаза, в съответствие с приложимата резолюция на Съвета за сигурност на ООН или със съгласието на съответната крайбрежна държава, предприема всички необходими мерки, включително като ги отстранява или ги прави неизползваеми, спрямо плавателни съдове и свързаните активи, за които се подозира, че се използват за незаконно превеждане или трафик на хора на територията на тази държава, съгласно условията, предвидени в тази резолюция или съгласие.

         3.   Съветът преценява дали са изпълнени условията за преминаване към фаза след първата, като взема предвид приложимата резолюция на Съвета за сигурност на ООН и съгласието на съответните крайбрежни държави.
   4.   EUNAVFOR MED може да събира, в съответствие с приложимото право, лични данни относно лицата, които се вземат на борда на корабите, участващи в EUNAVFOR MED, относно характеристиките, които биха спомогнали за тяхното идентифициране, в т.ч. пръстови отпечатъци, както и следните данни, с изключение на други лични данни: фамилно име, моминско име, собствени имена и всякакви псевдоними или приети имена; дата и място на раждане, гражданство, пол; място на пребиваване, професия и местонахождение; шофьорски книжки, документи за самоличност и паспортни данни. EUNAVFOR MED може да предава тези данни и данните относно плавателните съдове и оборудването, използвано от тези лица, на съответните правоприлагащи органи на държавите членки и/или на компетентните органи на Съюза.
   Член 3
   Назначаване на командващ операцията на ЕС
   Контраадмирал Enrico Credendino се назначава за командващ операцията на ЕС EUNAVFOR MED.
   Член 4
   Определяне на щаба на операцията на ЕС
   Щабът на операцията EUNAVFOR MED е разположен в Рим, Италия.
   Член 5
   Планиране и начало на операцията
   Решението за започване на EUNAVFOR MED се приема от Съвета по препоръка на командващия операцията EUNAVFOR MED след одобряване на оперативния план и на правилата за използване на сила, които са необходими за изпълнението на мандата.
   Член 6
   Политически контрол и стратегическо ръководство
   1.   КПС упражнява, под ръководството на Съвета и на ВП, политическия контрол и стратегическото ръководство на EUNAVFOR MED. Съветът оправомощава КПС да взема необходимите за тази цел решения в съответствие с член 38 от ДЕС. Това включва правомощия да изменя документите за планиране, включително оперативния план, командната верига и правилата за използване на сила. Това включва също така правомощия за вземане на решения за назначаване на командващия операцията на ЕС и на командващия силите на ЕС. Съветът запазва правомощията си по отношение на вземането на решения относно целите на военната операция на ЕС и нейното прекратяване. Като се спазват условията на член 2, параграф 3 от настоящото решение, КПС има правомощието да реши кога да се премине от една фаза на операцията към друга.
   2.   КПС докладва редовно на Съвета.
   3.   Председателят на Военния комитет на ЕС (ВКЕС) редовно докладва на КПС относно провеждането на EUNAVFOR MED. КПС може да кани на свои заседания командващия операцията на ЕС или командващия силите на ЕС, по целесъобразност.
   Член 7
   Военно ръководство
   1.   ВКЕС наблюдава правилното изпълнение на EUNAVFOR MED, провеждана под ръководството на командващия операцията на ЕС.
   2.   Командващият операцията на ЕС редовно докладва на ВКЕС. ВКЕС може да кани на свои заседания командващия операцията на ЕС или командващия силите на ЕС, по целесъобразност.
   3.   Председателят на ВКЕС е основното лице за контакт с командващия операцията на ЕС.
   Член 8
   Съгласуваност на действията на Съюза и координация
   1.   ВП осигурява изпълнението на настоящото решение и съгласуваността му с външната дейност на Съюза като цяло, включително програмите на Съюза за развитие и отпусканата от него хуманитарна помощ.
   2.   ВП, подпомаган от Европейската служба за външна дейност (ЕСВД), е основно лице за контакт с ООН, с властите на държавите в региона и с други международни и двустранни фактори, включително НАТО, Африканския съюз и Лигата на арабските държави.
   3.   EUNAVFOR MED си сътрудничи със съответните органи на държавите членки и създава механизъм за координация и, когато е уместно, сключва договорености с други агенции и органи на Съюза, по-специално Frontex, Европол, Евроюст, Европейската служба за подкрепа в областта на убежището и съответните мисии по линия на ОПСО.
   Член 9
   Участие на трети държави
   1.   Трети държави могат да бъдат поканени да участват в операцията, без да се засяга независимостта на Съюза при вземането на решения, нито единната институционална рамка и в съответствие с приложимите насоки на Европейския съвет.
   2.   Съветът оправомощава КПС да кани трети държави да предоставят принос и да взема съответните решения относно приемането на предложения принос по препоръка на командващия операцията на ЕС и ВКЕС.
   3.   Подробните правила за участието на трети държави се уреждат със споразумения, които се сключват съгласно член 37 от ДЕС и в съответствие с процедурата, предвидена в член 218 от Договора за функционирането на Европейския съюз (ДФЕС). Когато Съюзът и трета държава са сключили споразумение за установяване на рамка за участието на третата държава в мисии на Съюза по управление на кризи, разпоредбите на това споразумение се прилагат в рамките на EUNAVFOR MED.
   4.   Трети държави, които имат съществен военен принос към EUNAVFOR MED, имат същите права и задължения по отношение на текущото управление на операцията като участващите в нея държави членки.
   5.   Съветът оправомощава КПС да взема необходимите решения за създаване на комитет на участващите държави, в случай че трети държави имат съществен военен принос.
   Член 10
   Статус на личния състав на Съюза
   Статусът на частите и личния състав на Съюза се определя, когато е необходимо, в съответствие с международното право.
   Член 11
   Финансови разпоредби
   1.   Общите разходи за военната операция на ЕС се управляват в съответствие с Решение (ОВППС) 2015/528.
   2.   Референтната сума за общите разходи на EUNAVFOR MED възлиза на 11,82 милиона евро. Процентът от референтната сума, посочена в член 25, параграф 1 от Решение (ОВППС) 2015/528, е 70 % под формата на поети задължения и 40 % за плащания.
   Член 12
   Предоставяне на информация
   1.   Когато е целесъобразно и в съответствие с нуждите на EUNAVFOR MED, ВП е оправомощен да предоставя на трети държави, асоциирани към настоящото решение, класифицирана информация на ЕС, събрана за целите на операцията, в съответствие с Решение 2013/488/ЕС на Съвета (2), както следва:

               а)

               до нивото на класификация, определено в приложимите споразумения за сигурност на информацията, сключени между Съюза и съответната трета държава; или

               б)

               до ниво на класификация „CONFIDENTIEL UE/EU CONFIDENTIAL“ в други случаи.

         2.   В съответствие с оперативните нужди на EUNAVFOR MED ВП е оправомощен също да предоставя на ООН класифицирана информация на ЕС до ниво на класификация „RESTREINT UE/EU RESTRICTED“, събрана за целите на EUNAVFOR MED, в съответствие с Решение 2013/488/ЕС. За тази цел се изготвят договорености между върховния представител и компетентните органи на ООН.
   3.   ВП е оправомощен да предоставя на третите държави, асоциирани към настоящото решение, некласифицирани документи на ЕС, свързани с разискванията на Съвета относно операцията, към които се прилага задължението за служебна тайна съгласно член 6, параграф 1 от Процедурния правилник на Съвета (3).
   4.   ВП може да делегира тези правомощия, както и възможността за сключване на посочените в настоящия член договорености, на служители на ЕСВД, на командващия операцията на ЕС или на командващия силите на ЕС в съответствие с раздел VII от приложение VI към Решение 2013/488/ЕС.
   Член 13
   Влизане в сила и прекратяване на действието
   Настоящото решение влиза в сила в деня на приемането му.
   EUNAVFOR MED се прекратява най-късно 12 месеца след постигането на пълна оперативна готовност.
   Настоящото решение се отменя от датата на закриване на щаба на операцията на ЕС в съответствие с одобрените планове за прекратяване на EUNAVFOR MED и без да се засягат процедурите по отношение на одита и представянето на счетоводните отчети на EUNAVFOR MED, установени в Решение (ОВППС) 2015/528.

      Съставено в Брюксел на 18 май 2015 година.

            За Съвета

            Председател

         F. MOGHERINI

      (1)  Решение (ОВППС) 2015/528 на Съвета от 27 март 2015 г. за създаване на механизъм за администриране на финансирането на общите разходи за операциите на Европейския съюз с военни последици или последици в областта на отбраната (Athena) и за отмяна на Решение 2011/871/ОВППС (ОВ L 84, 28.3.2015 г., стр. 39).

      (2)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).

      (3)  Решение 2009/937/ЕС на Съвета от 1 декември 2009 г. за приемане на Процедурен правилник на Съвета (ОВ L 325, 11.12.2009 г., стр. 35).


title: Решение на Съвета на министрите на Енергийната общност D/2013/03/MC-EnC за удължаване на срока на действие на Договора за създаване на Енергийна общност

text:
               30.11.2013

               BG

               Официален вестник на Европейския съюз

               L 320/81

         РЕШЕНИЕ НА СЪВЕТА НА МИНИСТРИТЕ НА ЕНЕРГИЙНАТА ОБЩНОСТ
   D/2013/03/MC-EnC
   за удължаване на срока на действие на Договора за създаване на Енергийна общност
   СЪВЕТЪТ НА МИНИСТРИТЕ НА ЕНЕРГИЙНАТА ОБЩНОСТ,
   като взе предвид Договора за създаване на Енергийна общност („Договора“), и по-специално член 97 от него,
   като има предвид, че:

               (1)

               Договорът беше подписан на 25 октомври 2005 г. и влезе в сила на 1 юли 2006 г.

               (2)

               Съгласно член 97 от Договора той е сключен за срок от 10 години, считано от датата на влизането в сила, като за удължаване на срока му на действие се изисква решение на Съвета на министрите.

               (3)

               Енергийната общност се е доказала като ефективна рамка за регионално сътрудничество в областта на енергетиката.

               (4)

               Енергийната общност следи отблизо развитието на енергийната политика на Европейския съюз, като е поела ангажименти, които се простират отвъд 2016 г.

               (5)

               Удължаването на срока на действие на Договора беше посрещнато с откритата подкрепа от страна на институциите на Европейския съюз (1), както и от страна на постоянната група на високо равнище на заседанията от 19 юни и 23 октомври 2013 г.,

         ПРИЕ НАСТОЯЩОТО РЕШЕНИЕ:
   Член 1
   Удължаване на срока на действие на Договора за създаване на Енергийна общност
   Срокът на действие на Договора за създаване на Енергийна общност се удължава с 10 години.
   Член 2
   Влизане в сила
   Настоящото решение влиза в сила при приемането му.

      Съставено в Белград на 24 октомври 2013 година.

            За Съвета на министрите

         Z. MIHAJLOVIĆ

      (1)  Доклад на Комисията до Европейския парламент и до Съвета съгласно член 7 от Решение 2006/500/ЕО, 10.3.2011 г., COM(2011) 105 окончателен; Съобщение от Комисията до Европейския парламент, Съвета, Европейския икономически и социален комитет и Комитета на регионите относно сигурността на енергийните доставки и международното сътрудничество — „Енергийната политика на ЕС: ангажиране с партньори извън нашите граници“, 7.9.2011 г., COM(2011) 539 окончателен; Заключения от заседанието на 24 ноември 2011 г. на Съвета на Европейския съюз относно укрепването на външното измерение на енергийната политика на ЕС.


title: Решение (ОВППС) 2016/319 на Съвета от 4 март 2016 година за изменение на Решение 2013/183/ОВППС относно ограничителни мерки срещу Корейската народнодемократична република

text:
               5.3.2016

               BG

               Официален вестник на Европейския съюз

               L 60/78

         РЕШЕНИЕ (ОВППС) 2016/319 НА СЪВЕТА
   от 4 март 2016 година
   за изменение на Решение 2013/183/ОВППС относно ограничителни мерки срещу Корейската народнодемократична република
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид Решение 2013/183/ОВППС на Съвета от 22 април 2013 г. относно ограничителни мерки срещу Корейската народнодемократична република и за отмяна на Решение 2010/800/ОВППС (1), и по-специално член 19, параграфи 1 и 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 22 април 2013 г. Съветът прие Решение 2013/183/ОВППС.

               (2)

               На 2 март 2016 г. Съветът за сигурност на ООН прие Резолюция 2270 (2016), като добави 16 лица и 12 образувания към списъка на лицата и образуванията, подлежащи на ограничителни мерки, и актуализира информацията за идентифициране, отнасяща се за едно лице и две образувания, подлежащи на ограничителни мерки.

               (3)

               Поради това приложение I към Решение 2013/183/ОВППС следва да бъде съответно изменено.

               (4)

               Вписванията за едно лице и седем образувания в приложение II към Решение 2013/183/ОВППС следва да се заличат, тъй като те са посочени в приложение I към същото решение.

               (5)

               Поради това приложение II към Решение 2013/183/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Приложения I и II към Решение 2013/183/ОВППС се изменят, както е посочено в приложението към настоящото решение.
   Член 2
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 4 март 2016 година.

            За Съвета

            Председател

         A.G. KOENDERS

      (1)  ОВ L 111, 23.4.2013 г., стр. 52.

      ПРИЛОЖЕНИЕ

                  1)

                  Посочените по-долу лица и образувания се добавят в списъка на лицата и образуванията, подлежащи на ограничителни мерки, който се съдържа в приложение I към Решение 2013/183/ОВППС на Съвета:
                  A.   Лица

                              Име

                              Друго наименование

                              Дата на раждане

                              Дата на посочване

                              Основания

                              13.

                              Choe Chun-Sik

                              Choe Chun Sik;
                              Ch'oe Ch'un Sik

                              Дата на раждане: 12 октомври 1954 г., Гражданство: КНДР

                              2.3.2016 г.

                              Choe Chun-sik е бивш директор на Втората академия на естествените науки (SANS) и бивш ръководител на програмата за ракети с голям радиус на действие на КНДР.

                              14.

                              Choe Song Il

                              Паспорт: 472320665
                              Срок на валидност: 26 септември 2017 г.;
                              Паспорт: 563120356
                              Гражданство: КНДР

                              2.3.2016 г.

                              Представител във Виетнам на Tanchon Commercial Bank.

                              15.

                              Hyon Kwang II

                              Hyon Gwang Il

                              Дата на раждане: 27 май 1961 г., Гражданство: КНДР

                              2.3.2016 г.

                              Hyon Kwang II е директор на отдел „Научно развитие“ в Национално управление „Авиационно-космическо развитие“.

                              16.

                              Jang Bom Su

                              Jang Pom Su

                              Дата на раждане: 15 април 1957 г., Гражданство: КНДР

                              2.3.2016 г.

                              Представител в Сирия на Tanchon Commercial Bank.

                              17.

                              Jang Yong Son

                              Дата на раждане: 20 февруари 1957 г.;
                              Гражданство: КНДР

                              2.3.2016 г.

                              Представител в Иран на Korea Mining Development Trading Corporation (KOMID).

                              18.

                              Jon Myong Guk

                              Cho 'n Myo 'ng-kuk

                              Паспорт: 4721202031;
                              Дата на валидност на паспорта: 21 февруари 2017 г.
                              Гражданство: КНДР
                              Дата на раждане: 18 октомври 1976  г.

                              2.3.2016 г.

                              Представител в Сирия на Tanchon Commercial Bank.

                              19.

                              Kang Mun Kil

                              Jiang Wen-ji

                              Паспорт:
                              PS472330208;
                              Дата на валидност на паспорта: 4 юли 2017 г.
                              Гражданство: КНДР

                              2.3.2016 г.

                              Kang Mun Kil извършва дейности по възлагане на обществени поръчки в ядрената област като представител на Namchongang, известен също като Namhung.

                              20.

                              Kang Ryong

                              Дата на раждане: 21 август 1969 г.;
                              Гражданство: КНДР

                              2.3.2016 г.

                              Представител в Сирия на Korea Mining Development Trading Corporation (KOMID).

                              21.

                              Kim Jung Jong

                              Kim Chung Chong

                              Паспорт: 199421147; Дата на валидност на паспорта: 29 декември 2014 г.
                              Паспорт: 381110042; Дата на валидност на паспорта: 25 януари 2016 г.
                              Паспорт: 563210184; Дата на валидност на паспорта: 18 юни 2018 г.
                              Дата на раждане: 7 ноември 1966  г.;
                              Гражданство: КНДР

                              2.3.2016 г.

                              Представител във Виетнам на Tanchon Commercial Bank.

                              22.

                              Kim Kyu

                              Дата на раждане: 30 юли 1968 г., Гражданство: КНДР

                              2.3.2016 г.

                              Служител, отговарящ по външните въпроси, на Korea Mining Development Trading Corporation (KOMID).

                              23.

                              Kim Tong My'ong

                              Kim Chin-So'k; Kim Tong-Myong; Kim Jin-Sok; Kim, Hyok-Chol

                              Дата на раждане: 1964 г., Гражданство: КНДР

                              2.3.2016 г.

                              Kim Tong My'ong е председател на Tanchon Commercial Bank и заема различни длъжности в Tanchon Commercial Bank поне от 2002 г. насам. Той също така играе роля в управлението на дейността на Amroggang.

                              24.

                              Kim Yong Chol

                              Дата на раждане: 18 февруари 1962 г.;
                              Гражданство: КНДР

                              2.3.2016 г.

                              Представител на KOMID в Иран.

                              25.

                              Ko Tae Hun

                              Kim Myong Gi

                              Паспорт: 563120630;
                              Дата на валидност на паспорта: 20 март 2018 г.:
                              Дата на раждане: 25 май 1972 г.;
                              гражданство: КНДР

                              2.3.2016 г.

                              Представител на Tanchon Commercial Bank.

                              26.

                              Ri Man Gon

                              Дата на раждане: 29 октомври 1945 г.;
                              Номер на паспорта: P0381230469;
                              Дата на валидност на паспорта: 6 април 2016 г.;
                              Гражданство: КНДР

                              2.3.2016 г.

                              Ri Man Gon е министър на Министерството на промишлеността за боеприпаси.

                              27.

                              Ryu Jin

                              Дата на раждане: 7 август 1965 г.;
                              Номер на паспорта: 563410081;
                              Гражданство: КНДР

                              2.3.2016 г.

                              Представител на KOMID в Сирия.

                              28.

                              Yu Chol U

                              Гражданство: КНДР

                              2.3.2016 г.

                              Yu Chol U е директор на Национално управление „Авиационно-космическо развитие“.

                  2)

                  Вписването за посоченото по-долу лице, съдържащо се в приложение I към Решение 2013/183/ОВППС на Съвета, се заменя със следното вписване:

                              Име

                              Друго наименование

                              Дата на раждане

                              Дата на посочване

                              Основания

                              8.

                              Ra Ky'ong-Su

                              Ra Kyung-Su
                              Chang, Myong Ho

                              22.1.2013 г.

                              Ra Ky'ong-Su е служител в Tanchon Commercial Bank (TCB). В качеството си на такъв е съдействал за операциите на TCB. Tanchon беше посочена от Комитета по санкциите през април 2009 г. като основното финансово образувание на КНДР за търговия с конвенционални оръжия, балистични ракети и изделия, свързани със сглобяването и производството на такива оръжия.

                  3)

                  Посочените по-долу образувания се вмъкват в списъка на образуванията, подлежащи на ограничителни мерки, който се съдържа в приложение I към Решение 2013/183/ОВППС на Съвета:
                  Б.   Образувания

                              Име

                              Друго наименование

                              Местоположение

                              Дата на посочване

                              Друга информация

                              21.

                              Академия на науките за националната отбрана

                              Пхенян, КНДР

                              2.3.2016 г.

                              Академия на науките за националната отбрана участва в усилията на КНДР за постигане на напредък в разработването на програмите ѝ за балистични ракети и ядрено оръжие.

                              22.

                              Chongchongang Shipping Company

                              Chong Chon Gang Shipping Co. Ltd.

                              Адрес: 817 Haeun, Donghung-dong, район централен,, Пхенян, КНДР; алтернативен адрес: 817, Haeum, Tonghun-dong, Chung-gu, Пхенян, КНДР; Номер по ММО: 5342883

                              2.3.2016 г.

                              Chongchongang Shipping Company, чрез кораба си Chong Chon Gang, се опитва да внесе директно незаконна доставка на конвенционални оръжия и въоръжение за КНДР през юли 2013 г.

                              23.

                              Daedong Credit Bank (DCB)

                              DCB; Taedong Credit Bank

                              Адрес: Suite 401, Potonggang Hotel, Ansan-Dong, район Pyongchon, Пхенян, КНДР; друг адрес: Ansan-dong, Botonggang Hotel, Pongchon, Пхенян, КНДР; SWIFT: DCBK KKPY

                              2.3.2016 г.

                              Daedong Credit Bank предоставя финансови услуги на Korea Mining Development Trading Corporation (KOMID) и Tanchon Commercial Bank. Поне от 2007 г. досега DCB съдейства за стотици финансови операции, възлизащи на милиони долари, от името на KOMID и Tanchon Commercial Bank. В някои случаи DCB умишлено съдейства за операции, като използва измамни финансови практики.

                              24.

                              Hesong Trading Company

                              Пхенян, КНДР

                              2.3.2016 г.

                              Korea Mining Development Corporation (KOMID) е дружеството майка на Hesong Trading Corporation.

                              25.

                              Korea Kwangson Banking Corporation (KKBC)

                              KKBC

                              Jungson-dong, Sungri Street, Централен район, Пхенян, КНДР

                              2.3.2016 г.

                              KKBC предоставя финансови услуги в подкрепа на Tanchon Commercial Bank и Korea Hyoksin Trading Corporation, подчинена на Korea Ryonbong General Corporation. Tanchon Commercial Bank използва KKBC за улесняване на трансфери на финансови средства, които вероятно възлизат на милиони долари, в това число трансфери, засягащи свързани с Korea Mining Development Corporation средства.

                              26.

                              Korea Kwangsong Trading Corporation

                              Rakwon-dong, район Pothonggang, Пхенян, КНДР

                              2.3.2016 г.

                              Korea Ryongbong General Corporation е дружеството майка на Korea Kwangsong Trading Corporation.

                              27.

                              Министерство на атомната енергетика

                              MAEI

                              Haeun-2-dong, район Pyongchon, Пхенян, КНДР

                              2.3.2016 г.

                              Министерството на атомната енергетика е създадено през 2013 г. с цел модернизиране на атомната енергетика на КНДР, за да се увеличи производството на ядрени материали, да се подобри качеството им и КНДР да развие в още по-голяма степен независима атомна енергетика. В това си качество MAEI е известно като особено важен фактор в разработването на ядрени оръжия в КНДР, отговаря за ежедневното управление на ядрената програма на страната и управлява други организации в тази област.
                              Към това министерство има подчинени редица ядрени организации и научноизследователски центрове, както и два комитета: комитет за използването на изотопи и комитет за атомна енергия. MAEI ръководи също ядрен научноизследователски център в Yongbyun, където са разположени известните мощности на КНДР за производство на плутоний. Освен това в доклада от 2015 г. на експертната група на ООН се посочва, че на 9 април 2014 г. за ръководител на MAEI е назначен бившият директор на GBAE Ri Je-son, посочен през 2009 г. от Комитета, създаден съгласно Резолюция 1718 (2006), за участие в ядрени програми или подкрепа на такива програми.

                              28.

                              Отдел „Сектор за производство на боеприпаси“

                              Отдел „Промишленост за военни доставки“

                              Пхенян, КНДР

                              2.3.2016 г.

                              Отдел „Сектор за производство на боеприпаси“ участва в ключови области на севернокорейската ракетна програма. Отдел „Сектор за производство на боеприпаси“ е отговорен за надзора върху производството на севернокорейските балистични ракети, в това число Taepo Dong-2. Отдел „Сектор за производство на боеприпаси“ наблюдава оръжейното производство и научноизследователските и развойни програми в КНДР, включително севернокорейската програма за балистични ракети. Вторият икономически комитет и Втората академия за естествени науки, също посочени през август 2010 г., са подчинени на отдел „Сектор за производство на боеприпаси“. През последните години отдел „Сектор за производство на боеприпаси“ работи по разработката на междуконтитентални балистични ракети KN08 на мобилни установки.

                              29.

                              Национално управление „Авиационно-космическо развитие“

                              NADA

                              КНДР

                              2.3.2016 г.

                              NADA участва в развитието на космическите науки и технологии в КНДР, включително изстрелване на спътници и ракети носители.

                              30.

                              Бюро 39

                              Бюро #39; Бюро № 39; Офис 39; Бюро 39 на Централния комитет;
                              трети етаж; Отдел 39

                              КНДР

                              2.3.2016 г.

                              Правителствено образувание на КНДР.

                              31.

                              Главна разузнавателна служба

                              Chongch'al Ch'ongguk; KPA Unit 586; RGB

                              Hyongjesan- Guyok, Пхенян, КНДР; друг адрес: Nungrado, Пхенян, КНДР

                              2.3.2016 г.

                              Главната разузнавателна служба (RGB) е първата разузнавателна организация в КНДР, създадена в началото на 2009 г. чрез сливането на съществуващите разузнавателни организации на Корейската работническа партия — отдел „Операции“ и Бюро 35, и Бюрото за разузнаване на Корейската народна армия. Главната разузнавателна служба търгува с конвенционално оръжие и контролира севернокорейската фирма за конвенционално оръжие Green Pine Associated Corporation.

                              32.

                              Втори икономически комитет

                              Kangdong, КНДР

                              2.3.2016 г.

                              Вторият икономически комитет участва в ключови области на ракетната програма на КНДР. Вторият икономически комитет отговаря за надзора върху производството на севернокорейските балистични ракети и ръководи дейностите на KOMID.

                  4)

                  Вписванията за изброените по-долу образувания, посочени в приложение I към Решение 2013/183/ОВППС на Съвета, се заменят със следните вписвания:

                              Наименование

                              Друго наименование

                              Местоположение

                              Дата на посочване

                              Друга информация

                              4.

                              Namchongang Trading Corporation

                              NCG; NAMCHONGANG TRADING; NAM CHON GANG CORPORATION; NOMCHONGANG TRADING CO.; NAM CHONG GAN TRADING CORPORATION; Namhung Trading Corporation

                              Пхенян, КНДР

                              16.7.2009 г.

                              Namchongang е търговско дружество от КНДР, подчинено на Генералното бюро за атомна енергия (GBAE). Namchongang участва в доставката на вакуумни помпи с произход от Япония, открити в ядрено съоръжение в КНДР, както и в ядрени доставки, свързани с германски гражданин. От края на деветдесетте години на миналия век насам то също така е участвало в покупката на алуминиеви тръби и друго оборудване, специално адаптирано за програмата за обогатяване на уран.
                              Представител на дружеството е бивш дипломат, който е представлявал КНДР по време на проверката на ядрените съоръжения Yongbyon от Международната агенция за атомна енергия (МААЕ) през 2007 г. Дейностите на Namchongang в областта на разпространението на оръжия пораждат сериозно безпокойство, като се имат предвид дейностите на КНДР в тази област в миналото.

                              20.

                              Ocean Maritime Management Company, Limited (OMM) Кораби с номер по ММО:

                                          a)

                                          Chol Ryong (Ryong Gun Bong)
                                          8606173

                                          б)

                                          Chong Bong (Greenlight) (Blue Nouvelle)
                                          8909575

                                          в)

                                          Chong Rim 2
                                          8916293

                                          г)

                                          Dawnlight
                                          9110236

                                          д)

                                          Ever Bright 88 (J Star)
                                          8914934

                                          е)

                                          Gold Star 3 (benevolence 2)
                                          8405402

                                          ж)

                                          Hoe Ryong
                                          9041552

                                          з)

                                          Hu Chang (O Un Chong Nyon)
                                          8330815

                                          и)

                                          Hui Chon (Hwang Gum San 2)
                                          8405270

                                          й)

                                          JH 86
                                          8602531

                                          к)

                                          Ji Hye San (Hyok Sin 2)
                                          8018900

                                          л)

                                          Jin Tal
                                          9163154·

                                          м)

                                          Jin Teng
                                          9163166

                                          н)

                                          Kang Gye (Pi Ryu Gang)
                                          8829593

                                          о)

                                          Mi Rim
                                          8713471

                                          п)

                                          Mi Rim 2
                                          9361407

                                          р)

                                          O Rang (Po Thong Gang)
                                          8829555

                                          с)

                                          Orion Star (Richocean)
                                          9333589

                                          т)

                                          Ra Nam 2
                                          8625545

                                          у)

                                          RaNam 3
                                          9314650

                                          ф)

                                          Ryo Myong
                                          8987333

                                          х)

                                          Ryong Rim (Jon Jin 2)
                                          8018912

                                          ц)

                                          Se Pho (Rak Won 2)
                                          8819017

                                          ч)

                                          Songjin (Jang Ja San Chong Nyon Ho)
                                          8133530

                                          ш)

                                          South Hill 2
                                          8412467

                                          щ)

                                          South Hill 5
                                          9138680

                                          aa)

                                          Tan Chon (Ryong Gang 2)
                                          7640378

                                          бб)

                                          Thae Pyong San (Petrel 1)
                                          9009085

                                          вв)

                                          Tong Hung San (Chong Chon Gang)
                                          7937317

                                          гг)

                                          Grand Karo
                                          8511823

                                          дд)

                                          Tong Hung 1
                                          8661575

                              Donghung Dong, Central District. PO BOX 120. Пхенян, КНДР.
                              Dongheung-dong Changwang Street, Chung-Ku, PO Box 125, Pyongyang.

                              28.7.2014 г.

                              Ocean Maritime Management Company, Limited (номер по ММО: 1790183) е оператор/управител на кораба Chong Chon Gang. Изиграва ключова роля при организирането на превоза на скрити товари с оръжия и свързани с тях материали от Куба до КНДР през юли 2013 г. По този начин Ocean Maritime Management Company, Limited допринася за осъществяването на дейности, забранени с резолюциите, а именно оръжейното ембарго, наложено с Резолюция 1718 (2006), изменена с Резолюция 1874 (2009), и допринася за избягването на мерките, наложени с тези резолюции.

                  5)

                  Изброените по-долу лица и образувания се заличават от списъка, съдържащ се в приложение II към Решение 2013/183/ОВППС.
                  I.   Лица и образувания, отговарящи за ядрените програми на КНДР или за програми на КНДР, свързани с балистични ракети или с други оръжия за масово унищожение, или лица, които действат от тяхно име или по тяхно указание, или образувания, притежавани или контролирани от тях.

                  Б.   Образувания

                              4.

                              Втори икономически комитет

                              7.

                              Hesong Trading Corporation

                              10.

                              Korea Kwangsong Trading Corporation

                              11.

                              Отдел „Сектор за производство на боеприпаси“ (известен също като: отдел „Промишленост за военни доставки“)

                              12.

                              Главна разузнавателна служба (RGB) (известна също като: Chongch'al Ch'ongguk; Звено KPA 586)

                        II   Лица и образувания, предоставящи финансови услуги, които биха могли да допринесат за програмите на КНДР, свързани с ядрената област, балистичните ракети и други оръжия за масово унищожение

                  A.   Лица

                              3.

                              Kim Tong-Myo'ng (известен също като: Kim Chin-so'k)

                        Б.   Образувания

                              3.

                              Korea Kwangson Banking Corporation (KKBC) (известно още като: Korea Kwangson Banking Corp; KKBC)

                              4.

                              Бюро 39 на Корейската работническа партия (известно още като: Бюро #39; Бюро № 39; Офис 39; Бюро 39 на Централния комитет; Трети етаж; Отдел 39)